b"\n_START_ARTICLE_\nVM i skak 1993 (FIDE)\n_START_SECTION_\nBaggrund\n_START_PARAGRAPH_\nDet var forventet, at VM-matchen i 1993 ville blive endnu en match mellem de to K'er, Kasparov og Karpov, men for f\xc3\xb8rste gang nogensinde tabte Karpov en match til en anden spiller end Kasparov, da han tabte semifinalen i kandidatturneringen til Nigel Short Short med 6 \xe2\x80\x93 4 (bedst af ti partier). Derefter vandt Short over Jan Timman og var klar til VM-match mod Kasparov. Men de to blev enige om, at FIDEs tilbud om en VM-match i Manchester ikke var godt nok og stiftede deres egen organisation, Professional Chess Association (PCA), som afviklede en match i London._NEWLINE_FIDE reagerede med at tage titlen fra Kasparov og slette ham og Short fra ranglisten. I stedet for matchen mellem Kasparov og Short arrangerede verdensskakforbundet en match mellem den tidligere verdensmester og seneste udfordrer til Kasparov, Anatolij Karpov, og taberen af kandidatfinalen, Jan Timman. For at understrege at FIDE tog handsken op fra Kasparov og Short, skulle matchen afvikles samtidigt med PCA-mesterskabet.\n_START_SECTION_\nEfterspil\n_START_PARAGRAPH_\nMed Karpovs sejr var b\xc3\xa5de han og Garri Kasparov verdensmestre, men kun Kasparov blev bredt anerkendt. Som i 1975, da han blev verdensmester uden kamp mod Bobby Fischer, satte Karpov sig efterf\xc3\xb8lgende for at vise, at han fortjente titlen. I 1994 hentede han karrierens st\xc3\xb8rste turneringstriumf og den bedste ratingpr\xc3\xa6station i skakhistorien, da han han vandt Linares-turneringen med 11 points ud af 13 mulige og med 2\xc2\xbd points forspring ned til Kasparov og Alexej Sjirov, som delte andenpladsen. Af de st\xc3\xa6rkeste spillere i verden p\xc3\xa5 det tidspunkt manglede deltagerlisten kun Valerij Salov og Nigel Short. Med dette resultat fik han vist, at han stadig var den, der l\xc3\xa5 t\xc3\xa6ttest p\xc3\xa5 Kasparov, selv om han efterh\xc3\xa5nden var midt i 40'erne._NEWLINE_Kasparov begyndte i 1994 at n\xc3\xa6rme sig FIDE igen, og var bl.a. med til at redde \xc3\xa5rets skakolympiade, som skulle have v\xc3\xa6ret afviklet i Gr\xc3\xa6kenland, men hvor det russiske skakforbund tr\xc3\xa5dte til, da gr\xc3\xa6kerne m\xc3\xa5tte melde fra. 29. oktober blev Kasparov genoptaget p\xc3\xa5 FIDEs rangliste og i slutningen af \xc3\xa5ret st\xc3\xb8ttede han Florencio Campomanes' genvalg som pr\xc3\xa6sident for organisationen._NEWLINE_Kasparov og Campomanes underskrev en erkl\xc3\xa6ring om at opn\xc3\xa5 forst\xc3\xa5else mellem PCA og FIDE, men VM-titlerne forblev delt frem til VM i skak 2006._NEWLINE_Frem mod det n\xc3\xa6ste FIDE-VM var verdensmesteren for f\xc3\xb8rste gang ikke sikret en match om VM, idet Karpov blot blev seedet til semifinalen i en knockoutturnering i VM i skak 1996 (FIDE)."